text: Voldsom gårdbrand ved Vejen i nat
  29 april 2015 kl. 04.19
  En gård på Baungårdsvej i Vejen blev i nat hærget af en voldsom brand, hvor det lykkedes at redde stuehuset fra flammerne. Brandfolk fra Vejen, Skodborg, Brørup og Varde deltog i slukningsarbejde, der fortsætter onsdag morgen.
  Branden blev anmeldt kl. 22,38, da gårdens ejer opdagede ilden ved, at det lød som affyring af nytårskrudt - men det viste sig at være tagplader på den ene bygning, der blev sprængt af ild og varme.
  Hverken dyr eller mennesker har været i fare ved branden, der fik godt fat i nogle bigballer i ladebygningen.
  - Det er for tidligt at sige noget om årsagen til branden, siger vagtchef Claus Skovgaard til TV SYD onsdag morgen.
  Natten til søndag var der også brand i en lade fyldt med halm i Sdr. Hygum ved Rødding få kilometer fra branden på Baungårdsvej i nat.
  